বিধাননগরের নতুন মেয়র হচ্ছেন সব্যসাচী দত্ত। ডেপুটি মেয়র সিপিএম ছেড়ে তৃণমূলে এসে কাউন্সিলর হওয়া তাপস চট্টোপাধ্যায়। চেয়ারম্যান হচ্ছেন কৃষ্ণা চক্রবর্তী। আসনসোল কর্পোরেশনের মেয়র হচ্ছেন জীতেন্দ্র তিওয়ারি। এমন ঘোষণাই করলেন মুখ্যমন্ত্রী তথা তৃণমূল সুপ্রিম মমতা বন্দ্যোপাধ্যায়।
 ওয়েব ডেস্ক: লাস্ট ল্যাপে শেষপর্যন্ত সব্যসাচীই সিকন্দর। নবগঠিত বিধাননগর পুরনিগমের মেয়র হিসাবে আজ সব্যসাচী দত্তর নামই ঘোষণা করেন মুখ্যমন্ত্রী মমতা বন্দ্যোপাধ্যায়। সমানে দৌড়ে ফার্স্ট রানার আর তাপস চট্টোপাধ্যায় হচ্ছেন ডেপুটি মেয়র। ক্লোজ থার্ড  কৃষ্ণা চক্রবর্তী এবার চেয়ারপার্সনের ভূমিকায়। বিধাননগরে রেজাল্ট আউটের সঙ্গেই শুরু মেয়র পদের রেস।  সিন্ডিকেট সমীকরণ টাল খাওয়ানো চলবে না। গোষ্ঠীকোন্দলও ধামাচাপা দেওয়া চাই। অভিজাত সল্টলেকের আল্ট্রা মর্ডার্ন সেন্টিমেন্টের ব্যাপারটাও উড়িয়ে দেওয়া চলে না।   সব্যসাচীর মুরুব্বি পুরমন্ত্রী ফিরহাদ হাকিম। মুকুল রায় ঘনিষ্ঠ সব্যসাচী দত্ত। কাজেই পরিস্থিতি বিরূপ হলে ফের সেদিকে তিনি ঝুঁকতেই পারেন। মুকুল ঘনিষ্ঠতা দাঁড়ায় সব্যসাচীর প্লাস পয়েন্ট। কৃষ্ণাকে ব্যাকফুটে ঠেলে কার্যত উড়ে এসে বসলেন তাপস চ্যাটার্জি। সিপিএম ছেড়ে আসার পুরস্কার না হয় জুটল তাপসের বরাতে। কিন্তু কৃষ্ণা কী করে মেনে নিলেন এই ডিমোশন? তৃণমূল সূত্রের খাসখবর, পিকচার আভি বাকি হ্যায়.. । প্রসঙ্গত, এবারের বিধাননগর কর্পোরেশনের ভোটে ৪১টি ওয়ার্ডের মধ্যে তৃণমূল জেতে ৩৭টিতে। আসানসোলে ১০৬টি ওয়ার্ডের মধ্যে রাজ্যের শাসক দল জেতে ৭৪টিতে। বালির সব কটা ওয়ার্ডেই জেতে তৃণমূল।